
תקנות התקשורת (בזק ושידורים) (תשלום בעד מתן אישור סוג
ובדיקות של ציוד קצה), התשס"ה-2004


היו"ר שלום שמחון:

אנחנו מתחילים. על סדר היום תקנות התקשורת (בזק ושידורים) (תשלום בעד מתן אישור סוג ובדיקות של ציוד קצה), התשס"ה-2004. יש כאן מכתב של שר התעשייה, המסחר והתעסוקה והתקשורת. אני קורא את מכתבו. נאמר כאן ששר האוצר נתן הסכמתו לתקנות המוצעות בהתאם להוראות סעיף 39ב.

אגב, הבנתי שהוצאתם הודעה שהרשות לסחר הוגן תעלה 24 מיליון ש"ח. 

דוד טל:

הם אמרו שזה עד 5 מיליון ש"ח, לא? 

היו"ר שלום שמחון:

אז אני מכין אותו עכשיו, שלא יסתבך אתי. נאמר שהעלות היא 20 מיליון ש"ח, ואם התוספת היא 4 מיליון ש"ח, זה לא חוק תקציבי, כך אני מבין את זה. 

אתי בנדלר:

	סליחה?

חיים פרננדס:

מאיפה ה-20 מיליון ש"ח הראשונים?

היו"ר שלום שמחון:

מנכ"ל משרד התעשייה, המסחר והתעסוקה אמר שנכון לרגע זה המסגרות שקשורות בעניין עולות 20 מיליון ש"ח, שזה מה שיש בתקציב.

חיים פרננדס:

אבל עדיין זו הצעת חוק שהעלות שלה היא 24 מיליון ש"ח. 

אתי בנדלר:

	הסכום של 20 מיליון ש"ח מעוגן בחוק התקציב או לא מעוגן בחוק התקציב? 

היו"ר שלום שמחון:

מעוגן בחוק התקציב, זה מה שהוא אמר לפרוטוקול. 

אתי בנדלר:

אני לא יודעת, צריך לבדוק את זה. 

היו"ר שלום שמחון:

אני מבקש שתבדקו את זה. 

אתי בנדלר:

למשל יש החלטות ממשלה שהממשלה מבצעת ויש להן עלויות, אבל עיגונן בחוק כבר נחשב לעלות תקציבית – אפילו אותו סכום. 

היו"ר שלום שמחון:

יש על זה חוות דעת?

אתי בנדלר:

בוודאי, חוות דעת ישנה – לא חדשה. 

היו"ר שלום שמחון:

סליחה, ואם חבר הכנסת טל ואני עולים 200,000 ש"ח?

דוד טל:
	
עוד לפני שהחוק נולד זה העלות שלנו. הדלתא היא רק התוספת.

אתי בנדלר:
	
השאלה היא מכוח מה אתם עולים כך. אם אתם עולים 200,000 ש"ח כי מישהו החליט להתנדב ולתת לכם כסף, אבל הוא יכול לשנות את ההחלטה הזאת?

היו"ר שלום שמחון:

הממשלה נותנת שירותים להגנת הצרכן. הממונה על הגנת הצרכן, למשל, הוא עולה כסף?

אתי בנדלר:

	אני צריכה לבדוק זאת לגופו של עניין. 

חיים גירון:

אני רוצה לומר כמה מילים כרקע. ציוד קצה הוא כל אותם פריטים בבית הלקוח, בית המשתמש הסופי, שמתחברים לרשת הטלפוניה הציבורית: טלפון, פקס, מודם של מחשב, מודם כבלים, מודם ADSL, מרכזיות פרטיות של עסקים וארגונים ושל גופים גדולים יותר, טלפונים אלחוטיים. כל מכשיר שבחצרי המנוי ומתחבר לרשת ה"בזק" הציבורית זה ציוד קצה. 

ציוד קצה מוסדר על-פי חוק התקשורת. נדרש לתת לו אישור סוג, שבמסגרתו בודקים שני דברים: שהציוד לא יגרום נזק לרשת "בזק" הציבורית ושיהיה בטיחותי מבחינת התפעול שלו, גם לעובדי "בזק" וגם למשתמש. לשר יש סמכות לקבוע תשלומים על הבדיקות האלה, ובשנת 1992 בערך, כשחוקק התיקון בחוק התקשורת, שפתח את ציוד הקצה לתחרות, נקבעו מחירים. עד אז רק "בזק" סיפקה טלפונים – ואפשר היה לבחור טלפון שחור או טלפון לבן, עם חוגה, למי שזוכר. בעצם ציוד הקצה היה הנושא הראשון שהופרט, שנפתח לתחרות בענף התקשורת. יש אלפי יבואנים, אלפי סוגים של מכשירים. 

בזמנו השר קבע, מכוח סמכותו, סכומים שיתבססו על עלות של תחום ציוד קצה באותה  עת במשרד: משכורות, הוצאות כלליות וכו'. הסכומים האלה לא עודכנו מעולם. לא באנו לכאן על מנת להוסיף הכנסה לאוצר המדינה; אפשר היה להמשיך עם זה עוד הרבה שנים. אולם אנחנו במגמה של ליברליזציה והפרטה של הבדיקות. הכשרנו שלוש מעבדות פרטיות – מעבדת ITL, מעבדת "חרמון" ומכון התקנים – לבצע את הבדיקות האלה עבור המשרד. התברר שהסכומים שהמשרד גובה הפכו במשך השנים למגוחכים, ולמעבדות הללו בעצם אין פרנסה.

היו"ר שלום שמחון:

יש דוגמה של הסכומים שגבו עד עכשיו?

דינה עברי-עומר:

יש לנו רשימה של התעריפים היום.

היו"ר שלום שמחון:

	אני רוצה להשוות בין המחירים שמצורפים לתקנות החדשות לבין המחירים הישנים. 

חיים גירון:

בקבוצה הראשונה המחיר הקודם היה 1,300 ש"ח מחיר מלא, זה מקביל לסכום של 3,200 ש"ח, בטלפון רגיל. 

דינה עברי-עומר:

עשינו גם שינוי בסיווג של הציוד, פישטנו את התהליך. 

חיים גירון:

נכון. בדיקה טכנית, בדיקת המעבדה, היתה 780 ש"ח והיום היא 1,700 ש"ח. בדיקה מנהלית, שעבר היתה 520 ש"ח הפכה ל-1,500 ש"ח. בדיקה משלימה, שהיתה 650 ש"ח, הפכה ל-1,400 ש"ח. 

לאה ורון:

חשוב להסביר לוועדה שאתם לא עומדים להשית את התקנות על הצרכן הבודד שמביא מכשיר טלפון. 

חיים גירון:

נכון בהחלט. מדובר ביבואנים, שמביאים כמויות מסחריות של ציוד, ומבקשים את אישור הסוג ואישור התאמה – אם פעם ניתן אישור סוג למכשיר. הם מביאים כמויות גדולות של ציוד, כך שאם מחלקים את הכמויות בסכומים, רואים שזו תוספת זניחה למחיר המכשיר. 

לא מדובר באדם בודד, שמצא בניו-יורק מכשיר פקס ב-100 דולר והביא אותו לארץ. אם הוא מצהיר שהוא מביא ציוד קצה, התהליך הוא ששולחים פקס למשרד התקשורת, עושים בדיקה ללא תשלום למעשה, ונותנים למכס הוראה לשחרר בלי להעביר את התהליך של אישור סוג ואישור התאמה. זה לא נועד לאדם הבודד.

היו"ר שלום שמחון:

כלומר זה לא יפגע באדם הבודד?

חיים גירון:

לא, אין כוונה לשנות את ההסדר הזה.

דוד טל:

	אדוני היושב-ראש, יש לי בעיה עם זה, ומר גירון מכיר את הבעיה, אני חושב שגם גב' צ'רנוביץ מכירה אותה. אני רוצה להעלות אותה כאן. באחד הסעיפים של הבדיקה הטכנית רשום "עריכת בדיקות ומדידות של ציוד קצה במעבדה של המשרד או במעבדה שהכיר בה המנהל". יש בזה בעייתיות לא קטנה. 

מעשה שהיה כך היה: לפני כחודש קיבלתי תלונה ובדקתי אותה. הם מכירים את זה, גם העוזרת הבכירה מודעת לזה. יבואן שהלך למעבדה קיבל אישור שהציוד שלו עונה על התנאים והכול בסדר. דא עקא, זה לא מצא חן בעיני מישהו במשרד שם – מכל מיני סיבות שאני לא רוצה לפרט כרגע, כי אין לי כל הראיות ולא אגיד דברים שאינם בדוקים על-ידי, אבל יש לזה ריח מסריח מאוד, וזה מבאיש את כל משרד התקשורת. זה נמצא עכשיו בבדיקה.

משיקולים כאלה ואחרים איש משרד התקשורת הרים טלפון לאותה מעבדה, איים עליה – עשה לה "נו-נו-נו" גדול וחזק, בצורה מאיימת מאוד, וראה זה פלא: אותה מעבדה הוציאה דוח אחר, עם חוות דעת שונה בתכלית מחוות הדעת הראשונה. 

איפה אני רואה את הבעיה? אני לא יכול לקבל את זה שמשרד התקשורת – בכושר, בכוח וביכולת שלו – ישלוט במעבדות מהסוג הזה. משום שפקיד אחד קטן, ברצותו ילחץ על המעבדה להוציא אישור כזה וברצותו יעשה את ההיפך. אני רואה את זה בחומרה. הודעתי להם שאני מתכוון להעלות זאת בוועדת הכלכלה אחרי שאבדוק את כל הפרטים. הבחור עשה בחוכמה: הוא הדביק לעצמו את הייעוץ המשפטי, וכשיש ייעוץ משפטי – יש כל ההילה של הסדר ושלטון החוק. זה לא מקובל עלי. זה יותר ממסריח. 

אני רוצה להעיר את תשומת לבם של האנשים כאן ושל היושב-ראש לעניין, כי אחרי שאבדוק עד תום את כל מה שקורה שם – ולדעתי זה מאוד לא תקין, מתנהל בניהול גרוע, כושל ומאיים – בכוונתי להעלות את זה לדיון בוועדה. 

עד אז אני חושב שיהיה לי קשה מאוד להצביע בעד התקנות הללו. אני אומר זאת ליושב-ראש, חברי הטוב, כי אני מרשה לו להזמין מצביעים אחרים. לא אתן ידי לדבר כזה, כשאני יודע שהדבר מושחת מיסודו. 

היו"ר שלום שמחון:

תסתכל על גב' צ'רנוביץ.

דוד טל:

	היא יודעת. אמרתי בצורה מפורשת: אם אותו יבואן עשה דבר חריג, זייף, עשה דבר לא נכון – אהיה האדם הראשון שאתן ידי לכך שיהיה מאחורי סורג ובריח. אבל אם הפקיד במשרד התקשורת עשה דברים חמורים, כפי שעולה מהבדיקות שעשיתי, מישהו כאן צריך לתת את הדין. 

אמנון מהללאל:

אני מנכ"ל ITL, ואנחנו המעבדה שבדקה את הציוד. 

דוד טל:

	אתה יודע על מה אני מדבר? אז אתה מרשה לי להביא את הדוח שלכם?

חיים סחרוביץ:

ואני אותו פקיד מושחת, וכרגע שמעתי את המילים המאוד חמורות האלה, "פקיד מושחת". 

היו"ר שלום שמחון:

נעצור את הדיון עד שחבר הכנסת טל יביא את הדוח. נדבר על דברים אחרים, נדבר על התקנות עצמן. 

דינה עברי-עומר:

אני מבקשת להוסיף שהנושא של הסמכת המעבדות נובע מהוראות החוק. הוא לא בתקנות שלנו. המשרד שלנו רוצה לעודד בדיקות שיבוצעו במעבדות חיצוניות, ולכן אנחנו עושים זאת, בין היתר.

היו"ר שלום שמחון:

רק רגע, אני מבקש לומר שחבר הכנסת טל לא אמר לאף אחד "מושחת". הוא לא אמר את המילה הזאת. אתה הזכרת אותה. 

חיים סחרוביץ:

	לא, הוא אמר "פקיד מושחת". 

עידית צ'רנוביץ:

לא, אבל הוא איים על זה שבמעבדה.

היו"ר שלום שמחון:

אני לא רוצה שנגיע לסגנון הזה, זה לא מתאים לשולחן הזה, המילים האלה. אפשר לחזור לתקנות?

חיים גירון:

בהחלט. אבל ברשותכם, אני רוצה להתייחס בקצרה לדברי חבר הכנסת טל. אני לא מתכוון לפתוח את הנושא הזה כאן. חבר הכנסת טל ביקש ממני שאעשה בדיקה בעצמי ואני עושה זאת. זה מעבר לבדיקה שכבר נעשתה. הכול ייבדק. 

היו"ר שלום שמחון:

אז אתם רוצים שנדבר על זה לפני שהוא חוזר? 

חיים גירון:

לא, פשוט שזה לא יהיה חד-צדדי. זה תהליך נפרד, אני מבקש לא לכרוך את הדברים אלה באלה. 

תהליך הסמכת המעבדות הוא תהליך חשוב לענף. היום המשרד מחזיק מעבדה "מצ'וקמקת" שכבר קרוב ל-20 שנה היא לא עודכנה בציוד.

דוד טל:

	מה זה "מצ'וקמקת" בדיוק, על-פי המילון?

חיים גירון:

הכוונה היא שהיא מיושנת, הציוד מיושן, אינו מתאים לסוגי ציוד מודרניים. 

היו"ר שלום שמחון:

העוזר של חבר הכנסת טל הלך להביא את הדוח, כשיגיע הדוח נדבר על זה. 

חיים גירון:

אני מדבר על עצם הסמכת המעבדות. לדעתנו, כתפיסת עולם, המדינה לא צריכה לעסוק בבדיקה של ציוד כזה. 

לאה ורון:

הוועדה מתבקשת להסמיך את המעבדות בתקנות? 

חיים גירון:

לא. 

לאה ורון:

אז בואו נעבור לתעריפים.

דוד טל:

	אבל בתקנות כתוב שזה יהיה במעבדה של המשרד או במעבדה אחרת, שהמנהל נתן לה אישור. 

חיים גירון:

נכון, זה בהתאם להוראות החוק. 

דוד טל:

	אתה לא רוצה שתהיה מעבדה של המשרד? אתם תפריטו הכול או תשמרו לכם על חלק מסוים של השוק?

חיים גירון:

נשמור על חלק, לפחות לתקופה מסוימת, כגיבוי, עד שנראה איך שוק המעבדות מתפתח. אבל עיקר עיקרו של היבוא יעבור במעבדות פרטיות.

אמנון מהללאל:

אני מבקש לומר מילה: יש היום ציוד שהמעבדה של משרד התקשורת לא יכולה לבדוק, והוא לא נבדק כלל. ואילו המעבדות הפרטיות מצוידות בציוד הזה. 

דוד טל:

	אין בעיה, אבל הוא אמר שאת זה הוא מוציא החוצה. וכאן בתקנות כתוב "מעבדה של המשרד". 

חיים גירון:

לא נוותר לחלוטין, אבל נשמור עליה כגיבוי.

היינו בקשרים עם כל מעבדה שהיתה מוכנה להרים את האתגר הזה, ומהר מאוד התברר לנו שבמחירים האלה לא מסוגלים לפעול. אלו תעריפים של משרד ממשלתי, תעריפים היסטוריים. 

היו"ר שלום שמחון:

בואו ניגש לתקנות, כי עוד מעט חבר הכנסת טל יבוא עם הניירות ויתחיל כאן ויכוח. 

דוד טל:

	לא ויכוח. אדוני היושב-ראש, אמרתי לך: אני בתהליך של בדיקה. יש לי שיתוף פעולה גם ממשרד התקשורת. הם הבטיחו שיבדקו. אמרתי שבתום הבדיקה אולי אביא זאת לדיון מיוחד.

היו"ר שלום שמחון:

	גם הפקיד פה.

אמנון מהללאל:

אם חבר הכנסת טל מעוניין בכך, אנחנו מוכנים להישאר כאן אחר כך ולהבהיר את הדברים. 

דוד טל:

	בהחלט, אני מאוד מוכן. חשוב לי לבדוק את זה עד תום. 

לאה יאסין:

חבל שאתה חורץ דין לפני כן. 

דוד טל:

	לא חרצתי, סליחה גברתי, תרשי לי, אמרתי שהדבר הזה נמצא בתהליך בדיקה. אמרתי שאני בא בדברים גם עם מר גירון וגם עם גב' צ'רנוביץ. אחרי שנסיים, אם אראה לנכון להעלות זאת לדיון בוועדה, אעשה זאת. שניהם יודעים זאת. ואם זה אחרת, מישהו אחר ישלם את המחיר.

חיים גירון:

בסדר.

היו"ר שלום שמחון:

	אפשר שתעשו את זה אחר כך?

דוד טל:
	
בוודאי. קיבלתי את מה שהוא אמר. 

היו"ר שלום שמחון:

חלק מהמהלך המתוכנן כאן הוא להוציא זאת ממשרד התקשורת החוצה, ולתת לזה להתנהל בכללים אחרים. אם כך, ממילא, עוד לפני שמטפלים בבעיה, משיגים חלק מהפתרון. 

דוד טל:

	אבל גם אתה, אילו קיבלת חוות דעת אחרת ואחר כך קיבלת חוות דעת אחרת, כי מישהו איים ולחץ –  זה היה מעלה אצלך תהיות. 

חיים גירון:

אחרי ההקדמה הלא קצרה, אסיים במשפט אחד: בסך הכול אנחנו באים לעדכן את המחירים כדי שיהיה די בשר למעבדות פרטיות לעשות עסק מהדבר הזה. 

דינה עברי-עומר:

ויש גם פישוט של מבנה התשלומים. 

היו"ר שלום שמחון:

בסדר. 

דינה עברי-עומר:

אני מתחילה לקרוא את התקנות: את הרישה, ואת ההגדרה ל"אישור" בסעיף 1. 

דוד טל:

	אני מבקש לעצור לרגע. יש לי השגה. אלו דברים שנתקלתי בהם: קניתי שני מקלטי רדיו לפני כמה זמן, וכתוב שהם סוג א'. בדקתי בבית והם לא פעלו. החזרתי אותם, ונתנו לי משהו אחר או תיקנו לי את המכשירים. כעת במכשיר אחד מתוך השניים החדשים או המתוקנים שהביאו לי היתה שוב תקלה. האם יש בדיקה שלכם בעניין? אם כתוב "סוג א'" ברור שמישהו מאצלכם, או מרשויות החוק, בדק שזה אכן סוג א', או זה בעצם סוג אחר?

חיים גירון:

"אישור סוג" הוא מונח מהחוק הראשי. זה האישור שניתן לכך שהציוד עומד בשני פרמטרים: ראשית, הוא איננו גורם נזק לרשת ה"בזק" הציבורית – ואגב, זה לא חל על מכשירי רדיו. 

דוד טל:

	שנית, הוא לא זולל זרם.

חיים גירון:

נכון. חבר הכנסת טל מתחיל להכיר לא רע את המקרה שהוא עוסק בו. שנית, שלא יגרום נזק לאדם המפעיל או לטכנאים של חברת "בזק" וכו'. 

מעבר לזה המשרד לא נותן אישורים על טיבו של המכשיר, גם אין לו סמכות לכך. יש אלפי סוגי מכשירים בשוק. יש טלפונים שקונים בשוק בעשרות שקלים ויש מכשירים שקונים במאות שקלים. יש שוק חופשי, די תוסס ודי ערני, והוא עושה את שלו. מי שקונה בסכום נמוך מאוד לא יכול לצפות לאיכות מי יודע מה. אנחנו בודקים אב-טיפוס, דוגמה אחת או שתיים מתוך כל המשלוח. כמובן, הטלפון צריך לעבוד, אחרת הוא לא יעבור בדיקה, אבל אם מישהו קנה מכשיר לא טוב, הוא יכול להחזירו לחנות – כמו כל מוצר אחר. 

האישור של המשרד הוא אישור לעמידה בתנאי החוק: אי-גרימת נזק לרשת "בזק" ואי-גרימת נזק לאדם שמפעילו. לגבי הסוג, יש שוק. הלוואי על הרבה שווקים בארץ להתנהל כמו שוק הפקסים והטלפונים. בכל יום יש מוצרים חדשים.

אמנון מהללאל:

רציתי להרחיב את מה שנאמר קודם. בדיקת הסוג כוללת את הבדיקה של ההתאמה לרשת הציבורית ואת בדיקת הבטיחות של המוצר. אך כרגע, על-פי החוק, בדיקות הבטיחות מופנות למכון התקנים ולו בלבד. נושא ההפרטה שדנו בו קודם צריך לעלות בצורה רחבה יותר, לדעתי: אנחנו אחת המעבדות המוסמכות, אנחנו מוסמכים לבדוק את בדיקות הסוג של משרד התקשורת – אבל אחר כך הציוד צריך לעבור למכון התקנים לבדיקת בטיחות. כשבא אלי לקוח ומבקש שאבדוק פקס, אני שולח אותו למכון התקנים, שהוא משרד ממשלתי אחר, כדי שיעשה שם את כל הבדיקה – כי כאדם ישר אני לא רוצה לגרום לו להוצאה מיותרת בגלל כפל בדיקה, רק משום שהמכס לא מכיר לו בבדיקות שאנחנו עושים. 

הוצאת העבודה מחוץ למעבדה של משרד התקשורת היא מבורכת. אני מאמין שכך זה צריך להיות. אבל צריך לעשות את המהלך עד הסוף, כמו שצריך. כי אנחנו נמשיך לא לבצע את הבדיקות, ולא רק בגלל התעריפים. אנחנו באמת לא מרווחים מזה כלום. ואם קודם שלחנו את האנשים למכון התקנים בלי כאב לב, שהם יפסידו כסף – היום אולי נעשה את זה עם כאב לב, אבל עדיין נצטרך לעשות את זה. 

שנית, משרד התקשורת אינו מסוגל לעשות היום את כל הבדיקות לכל סוגי הציוד: ADSL, ISDN. המעבדות הפרטיות כן מצוידות. לכן במחירים שמופיעים בתקנה היה צריך להוסיף גם את הציוד הזה, שאכן נדרשת בדיקה שלו, והיום "בזק" עושה אותה, או מישהו אחר. זה לא נכלל ברשימת הציוד שיש לבדוק משום שמשרד התקשורת לא יכול לעשות זאת, אבל זו עדיין לא סיבה לא לבדוק אותו. 

שלישית, נושא הרדיו: כל המכשירים הם אלחוטיים היום. הרדיו, כמו הבטיחות, הוא במעבדה אחרת, במשרד אחר ובתקנות אחרות. זה חלק מהבדיקות שצריך לעשות בבדיקות סוג של טלפונים אלחוטיים: נושא הדפט, נושא רשתות המחשבים האלחוטיות ועוד. גם את זה צריך להכניס. אני מבקש לתקן את העניין ולהרחיב. אני לא מתנגד, להיפך, אני רק רוצה להרחיב, שיהיה כמו שצריך. 

היו"ר שלום שמחון:

תודה. נמשיך לקרוא.

דוד טל:

	לא אדוני, יש לי הערה לנוכח מה שנאמר. למה לא למנוע את טרטור האזרח, שצריך להגיע למכון התקנים? אם כבר מדברים על פישוט ותיקון, למה לא נסדר את זה שהכול יעבור למכון התקנים או הכול יעבור למקום אחר?

אמנון מהללאל:

הפכנו את מכון התקנים למונופול.

חיים גירון:

נציג ITL מעלה סוגיה רחבה בהרבה מהנושא הזה: למעשה היום במדינת ישראל – למיטב ידיעתי, וזה שייך למשרד התעשייה, המסחר והתעסוקה – מכון התקנים או הרשות הלאומית להסמכת מעבדות הם המופקדים על בטיחות חשמל. נתנו כאן את הדוגמה של פקס – וזה מכשיר שבדרך כלל עובד על רשת החשמל. ייתכן שצריך לעשות רפורמה בנושא הזה ולהרחיב מעבדות, לגבי בדיקת ציוד חשמל כלשהו – כי במה שונה מכשיר פקס מ"טוסטר-אובן" או מכל מכשיר אחר שפועל על רשת חשמל? זו שאלה שמחוץ למסגרת של הענף. כל עוד הרשות הלאומית להסמכת מעבדות הסמיכה את מכון התקנים, 

אמנון מהללאל:

נהפוך הוא: מכון התקנים הוא היחיד שלא מוסמך על-ידי הרשות. אנחנו מוסמכים, הם לא. 

חיים גירון:

כל עוד יש חוק החשמל ויש מי שמוסמך על-פי חוקי החשמל בנושא הבטיחות – זה המצב. זה לא סותר את העובדה שאת הבדיקה המרכזית ניתן לעשות במעבדות הפרטיות. אגב, חלק גדול מהציוד אינו ניזון מרשת החשמל הרגילה, למשל טלפון רגיל. זה לא בטווח הפעילות שלנו, אבל מי שרוצה בהחלט יכול להציע רפורמה בנושא מכון התקנים. גם יש דיבורים על זה. 

לאה ורון:

אני חושבת שאפילו היתה החלטת ממשלה בעניין. 

חיים גירון:

כן, כמו שאמרתי, יש דיבורים.

חיים סחרוביץ:

	אני רוצה להתייחס. 

היו"ר שלום שמחון:

אני רוצה לומר משהו. ניצלתי את ההזדמנות שחבר הכנסת טל היה בחוץ. אתה נזעקת על כך שאמרו שאתה מושחת. הוא לא הזכיר את המילה הזאת. 

חיים סחרוביץ:

אם שמעתי לא נכון, אני מתנצל.

חיים גירון:

שמעת לא נכון. הוא לא אמר את המשפט. 

היו"ר שלום שמחון:

הוא אמר שהוא רוצה להגיע לחקר האמת. 

חיים גירון:

אדייק: הוא אמר שהעניין מושחת מיסודו. הוא לא אמר, חלילה, שמישהו מפקידי משרד התקשורת הוא מושחת. 

דוד טל:

אני צריך לבדוק דברים עד הסוף. 


חיים סחרוביץ:

אני רוצה להתייחס לנקודה הקשורה לבטיחות של המוצר. המוצרים שנדרשים לעבור את הבטיחות – יש להם התקן הרשמי, והוא לא בידי משרד התקשורת אלא בידי ממונה התקינה במשרד התעשייה, המסחר והתעסוקה, מר גרישה דויטש. 

מבחינת האחוזים, הציוד שנדרש לעבור בדיקות בטיחות במשרד התקשורת הוא 3%-5% בלבד. אלו הפרופורציות מבחינת הבטיחות. ודאי שיש דברים שבמסגרת מתן אישור סוג היבואן נדרש להציגם, ואז כמובן הוא יכול לעבור בדיקות במכון התקנים או במקום אחר. יש רשות להסמכת מעבדות, שהסמיכה מעבדות לבצע בדיקות בטיחות. אך משום מה, המכס מתעלם מזה, ובאמת יש מונופול של מכון התקנים. 

אמנון מהללאל:

הוא לא מתעלם, זה נכון.

היו"ר שלום שמחון:

אנחנו נייחד דיון לעניין הזה. זה נושא חשוב. 

חיים גירון:

הוא מקיף את כל המשק, זה נושא רוחבי. אנחנו פינה קטנה בעסק. 

אמנון מהללאל:

	היה דיון כזה בראשות חבר הכנסת פורז, לפני שנתיים. לא קרה כלום. 

היו"ר שלום שמחון:

אז עוד מעט תהיה לך הזדמנות להגיד לו את זה. 

דוד טל:

בעוד חודש הוא יהיה כאן שוב. 

היו"ר שלום שמחון:

אתמול חבר הכנסת לפיד הודיע שהוא תובע את ועדת הכלכלה. הסיעה תובעת זאת. 

דינה עברי-עומר:

אני משלימה את קריאת תקנה 1. 

היו"ר שלום שמחון:

יש בעיה לאשר את התקנה? 

דוד טל:

	אין בעיה. 



היו"ר שלום שמחון:

אושר. 

דוד טל:

בדרך כלל "המנהל" הוא המנכ"ל, וכאן כתוב סמנכ"ל. 

חיים גירון:

	זה עניין מקצועי. 

דינה עברי-עומר:

בנושא הזה יש אצילת סמכות לסמנכ"ל. 

אני עוברת לקרוא את תקנה 2.

היו"ר שלום שמחון:

אושר. 

דינה עברי-עומר:

אני קוראת את תקנה 3(א).

דוד טל:
	
למי התשלום? למשרד? חשבתי שלמעבדה.

דינה עברי-עומר:

התקנות מסדירות תשלומים למשרד. 

דוד טל:

	המשרד משלם למעבדה?

חיים גירון:

אלו תשלומים למעבדה של המשרד. המעבדה הפרטית יכולה לגבות יותר, פחות, לא לקחת תשלום – זה גוף פרטי. 

אתי בנדלר:

	אבל המשרד, במעבדה ה"מצ'וקמקת" שלו, כפי שנאמר, יכול לבצע את כל סוגי הבדיקות?

דינה עברי-עומר:

לא, זה בא לידי ביטוי בתוספת.




אתי בנדלר:

	אז בעצם מפקירים את השוק הפרטי למעבדות פרטיות שהוסמכו, אני לא יודעת כמה הוסמכו, בתעריפים שאין שליטה עליהם. 

לאה ורון:

יש שלוש מעבדות.

לאה ורון:

אם יקבעו עלויות גם לשירותים שהמשרד לא יכול לתת, המעבדות יתיישרו מייד על-פי הסכומים הגבוהים, וכך עוד יותר תיפגע התחרות. 

חיים גירון:

כשאנחנו אומרים שאנחנו לא מסוגלים לעשות בדיקות, זו לא התמונה השלמה: אנחנו לא יכולים לעשות בדיקות חשמליות, בדיקות של ציוד ממש, בחלק גדול מהמקרים. במקרים האלה אנחנו עושים בדיקה של המסמכים, על-פי יצרנים, על-פי המפרטים הטכניים, על-פי מידע. אנחנו קוראים לזה "בדיקה מנהלית", אבל בעצם זו בדיקת מסמכים טכניים, לא סתם ניירות של היבואן אלא המפרטים הטכניים. 

דוד טל:

	המפרטים הללו חייבים להיות חתומים על-ידי מהנדס ברמה מסוימת, או אפילו חבר כנסת יכול לחבר מפרט טכני כלשהו? 

חיים גירון:

אסיים להציג את עמדת המשרד. כשהמבקש, מציג מפרטים של חברות מוכרות – החברות הידועות, שהן בעלות מוניטין ידוע ומוכח, המוכרות הרבה שנים – אנחנו מסתמכים על מסמכי היצרנים. כאשר מגיע יבואן עם מישהו שאינו מוכר – בהחלט עושים בדיקות, רואים מי החברה, מסתכלים על המסמכים הטכניים. על סמך זה נותנים את האישור. היתרון שיש למעבדות הפרטיות עלינו הוא שעד היום, בעניין הזה של ציוד מתוחכם, הדרך היחידה שהיתה לנו היא לבדוק את הניירות. היום, אם יש חשש שהציוד אינו מתאים אפשר לשלוח את המבקש לאחת המעבדות הפרטיות, במקרים מתאימים, ולהגיד שיעשה בדיקה.

דוד טל:

	הם צריכים לבוא אליך, לשלם לך מראש.

חיים גירון:

לחמש שנים. האישור הוא פעם אחת, והוא טוב לחמש שנים. 

דינה עברי-עומר:

הוא עולה 350 ש"ח.

אתי בנדלר:

	איפה זה כתוב? 


חיים גירון:

זה בנהלים הפנימיים של המשרד, זה מפורסם באינטרנט. 

אתי בנדלר:

זה קשור לתקנה 3, אבל עקרונית אתם יכולים לשונת את תוקף האישור ולדרוש תשלום בכל חודשיים. 

חיים גירון:

נכון, אבל מישהו יטען שזה לא סביר ולא מידתי. 

אתי בנדלר:

	למה לא לעגן את תקופת האישור בתקנות?

לאה יאסין:

אישור סוג הוא ללא הגבלה.

חיים סחרוביץ:

אני מבקש להוסיף: אני מנהל תחום ציוד קצה, אני אחראי בפועל על מתן אישורי סוג. אנחנו נותנים ללקוח שלנו חופש פעולה מלא לבחור באיזו דרך הוא רוצה להיבחן במשרד. הוא יכול לעבור בדיקה במעבדה,

היו"ר שלום שמחון:

מי לקוח שלכם?

חיים גירון:

היבואן. 

היו"ר שלום שמחון:

כדי לייבא ציוד קצה, צריך לקבל מכם אישור. אם יש טכנולוגיה חדשה, שמסוגלת לשלב טכנולוגיות, צריך לבוא אליך. למשל יש שיטה לקלוט את ערוצים 1, 2 ו-3 לא דרך הכבלים. 

חיים גירון:

זה לא ציוד קצה. 

חיים סחרוביץ:

אנחנו מדברים על ציוד קווי וציוד משולב – כל ציוד שמתחבר לרשת "בזק" ציבורית: חברת "בזק", חברת "הוט" שתתחיל לתת שירותים, חברת YES וכו'. על הציוד הזה אני מדבר. אני לא מדבר על משדרי טלוויזיה, לוויין, שהם אלחוט בלבד.




חיים גירון:

אלחוט בלבד מטופל בפקודת הטלגרף האלחוטי, היא מסדירה זאת. יש אישורי סוג גם שם, אבל זה על-פי פקודה אחרת. 

אליעזר כהן:

	גם ציוד קווי וגם ציוד אלחוטי מטופלים אצלכם?

חיים סחרוביץ:

גם ציוד קווי וגם ציוד קווי משולב.

חיים גירון:

בפקודת הטלגרף האלחוטי פטרו את הציוד הקווי המשולב מתחולת הפקודה. טלפון אלחוטי רגיל בבית, פקודת הטלגרף לא חלה עליו, ולכן לא צריך שם אישור הפעלה לו – אישור למכשיר קשר ודברים אבסורדיים כאלה.

דוד טל:

	אגב, לפעמים כשאני מפעיל אותו אני מפריע לקלוט את שידורי טלוויזיה אצל השכן שלי, משהו כזה. 

חיים גירון:

צריך לפנות למשרד, אולי האישור לא טוב.

היו"ר שלום שמחון:

איך נקרא הציוד שדיברתי עליו עכשיו? כוונתי לציוד שמאפשר לקלוט את שלושת הערוצים. 

חיים גירון:

זה מקלט לווייני. זה ציוד אלחוטי, הוא מוסדר על-פי פקודת הטלגרף האלחוטי. הוא מוסדר באגף אחר במשרד וגם על-פי חוק אחר. 

דינה עברי-עומר:

יש פטור לגביו בתנאים מסוימים.

היו"ר שלום שמחון:

אם אני קונה אותו בחוץ-לארץ, אני צריך אישור ממך?

חיים גירון:

ודאי לא ממני. אולי מאגף הספקטרום במשרד התקשורת. 

היו"ר שלום שמחון:

אם אני עובר אתו במכס, אני צריך אישור ממישהו?

דינה עברי-עומר:

אתה צריך אישור לשחרור מהמכס על-פי צו יבוא חופשי. אבל מבחינת פקודת הטלגרף, בתנאים מסוימים של האנטנה יש פטור לפי הפקודה. זה תלוי בסוג הציוד. בגדול החקיקה הרלוונטית היא פקודת הטלגרף. האישורים ניתנים באגף ספקטרום, ככל שהם מתבקשים. 

אליעזר כהן:

	ההבדל הוא בין ציוד אלחוטי בלבד לציוד קווי ולציוד מעורב.

חיים גירון:

נכון. את הציוד המעורב פטרו מתחולת פקודת הטלגרף. 

חיים סחרוביץ:

אסיים את המשפט: אנחנו נותנים ללקוח לבחור את המסלול. אנחנו לא מחייבים אותו. 

היו"ר שלום שמחון:

אתה רואה בעיניים את הציוד שאתה נותן לו רישיון?

חיים סחרוביץ:

בוודאי. לא תמיד, אם מדובר במרכזייה פרטית גדולה, לא מביאים אותה למשרד אלא מביאים ניירת, ספציפיקציות טכניות. 

היו"ר שלום שמחון:

נניח שחבר הכנסת כהן ואני יבואנים ידועים, והסתובבנו בסין. הוא מצא מכשיר אחד ואני מצאתי אחר, ליבוא. נניח שנסענו לסין בנסיעה של הכנסת – הרי לא נעשה את זה על חשבוננו. 

אתי בנדלר:

	אל תהיו יבואנים, זה עיסוק נוסף אסור. 

היו"ר שלום שמחון:

מצאנו מכשירים משתי חברות שונות, ושנינו הגענו לבדיקה. זה מכשיר דומה של שתי חברות שונות. 

לאה יאסין:

זה מכשיר דומה או אותו מכשיר?

דוד טל:

	נניח שאחד 818 ואחד 1818. 

היו"ר שלום שמחון:

אלו שני דגמים שונים:china 1043  ו-china 1043. איך מר סחרוביץ מחליט למי משנינו לתת? הראשון שמגיע מקבל?

חיים גירון:

הראשון שרוצה להכניס את המכשיר מקבל אישור סוג. אישור הסוג הוא לדגם. היבואן הבא, אם יטען שזה אותו סוג, וכבר ניתן לו אישור סוג, יקבל אישור התאמה. זה אומר הדגם הזה תואם אישור סוג שכבר ניתן. לא נותנים פעמיים אישור סוג לאותו דגם. 

חיים פרננדס:

זה לא ימנע יבוא של אותו מכשיר. 

חיים גירון:

האישור הוא לדגם עצמו. 

היו"ר שלום שמחון:

	שאלתי שאלה פשוטה. 

חיים גירון:

שניכם תקבלו אישור. 

אליעזר כהן:

סוג שמחון יאושר, וסוג כהן, שדומה לו, יהיה לפי האישור של שמחון. 

היו"ר שלום שמחון:

אבל אולי כהן הוא בן דוד של חיים סחרוביץ, והוא יאושר ושמחון לא יאושר? יכול להיות מצב כזה?

חיים סחרוביץ:

אין דבר כזה. הכול שונה לפני שמונה שנים. אז זה היה כך: פעם אחת נתנו אישור סוג לחברת "יורוקום", ואז רק חברת "יורוקום" ייבאה מכשירים מסוימים. הבלעדיות נגמרה מזמן. 

אתי בנדלר:

	אני חוזרת על שאלתי. מה זה "לכל תקופת תוקפו של האישור"? 

חיים גירון:

	תוקפו של האישור ניתן על-ידי המשרד, זה לא נוגע למעבדה הפרטית. היא לא קובעת את זה. 

היו"ר שלום שמחון:

	כבר השתכנענו שמי שמנהל את העניין הן המעבדות, לא משרד התקשורת. מנסים להוכיח לנו את זה. 

חיים גירון:

	היום אישור סוג ניתן ללא הגבלת זמן. ההיתרים ניתנים לחמש שנים. זו הפרקטיקה הנוהגת, היא לא פרקטיקה בעל פה. יש הנחיות פנימיות, שמפורסמות באתר האינטרנט של המשרד, הן גם מפורסמות לכל היבואנים. כל אחד יודע. אם המשרד ישתגע, כמו שנאמר, וייתן אישורים לחודשיים, 

דינה עברי-עומר:

זה בדיוק הפוך. בעצם רצינו להגיד שהתשלום הזה ישולם פעם אחת. משלמים אותו לכל תוקף האישור, וזו לא דרישה שתצוץ שוב אחר כך. זו מטרת הניסוח, אין כוונה להגביל את זה במובן כלשהו, אלא להיפך.

אתי בנדלר:

	אבל את מבינה שזה בעייתי? הנוסח הזה מאפשר לקבוע בנהלים פנימיים שתוקפו של אישור הוא לשלושה חודשים – לצורך העניין – ואז צריך לשלם שוב בכל שלושה חודשים. 

חיים גירון:

גם היום זה אפשרי, בלי התקנות. 

אתי בנדלר:

	אבל כעת הוועדה מתבקשת לתת גושפנקה חוקית לנוהל פנימי, שאין שליטה עליו. 

דינה עברי-עומר:

רישיונות התקשורת שניתנים למפעילי תקשורת ניתנים על-פי הסמכה בחוק לקבוע את תקופת תוקף הרישיון. יש רישיונות לעשרים שנה, יש רישיונות לעשר שנים. גם אישור הסוג קובע את התקופה. כרגע אישורי הסוג הם ללא מגבלה של זמן, היתרים מסוגים שונים ניתנים לתקופות של חמש שנים. כרשות מנהלים, אנחנו כמובן כפופים לסבירות. 

דוד טל:
	
מהו פרק הזמן הקצר ביותר לאישור?

חיים גירון:

חמש שנים. 

דוד טל:

	זה המינימום?

חיים גירון:

כן, לא פחות. אני מוכן להצהיר לפרוטוקול שזה הדבר הנוהג, לא פחות מחמש שנים. 

דוד טל:

	אם כך אתה מצהיר, בסדר. 

לאה יאסין:

אני רוצה לציין שאחרי חמש שנים רוב הציוד גם מתיישן, לא רוצים להביא אותו. 



חיים גירון:

	נכון, בדרך כלל לא מביאים את אותו דגם אחרי חמש שנים, זה מת מעצמו. 

היו"ר שלום שמחון:

אישרנו את תקנה 3. נעבור לתקנה 4. 

דינה עברי-עומר:

אני קוראת את תקנה 4. 

היו"ר שלום שמחון:

אין הערות. אנחנו מאשרים את תקנה 4. נעבור לתקנה 5. 

דינה עברי-עומר:

	אני קוראת את תקנה 5. 

חיים גירון:

לגבי התחילה, אני מבקש לקבוע תאריך מוחלט: 1 בינואר 2005. כך הענף יודע, ויש מועד ברור. 

אתי בנדלר:

	ובתנאי שתספיקו לפרסם את התקנות ברשומות לפני כן, כדי שלא יקרה שהוועדה נותנת אישור רטרואקטיבי.

חיים גירון:

נעביר זאת מייד. יש לנו שלושה שבועות לפרסם ברשומות. 

אתי בנדלר:

	אני לא יודעת כמה זמן לוקח לפרסם חקיקת משנה.

דינה עברי-עומר:

זה עבר כבר אישור נוסח. 

דוד טל:

אדוני היושב-ראש, אני מסכים למה שמר גירון מבקש, אבל למען הזהירות, אם עד 25 בדצמבר זה לא יפורסם ברשומות – אני מבקש שזה יחזור לכאן. צריך להתנות זאת כך, כדי שלא ייווצר מצב שאנחנו נותנים תוקף למשהו שלא פורסם ברשומות. 

חיים גירון:

אנחנו נעמוד בזה. 



עידית צ'רנוביץ:

זה עניין קצר.

אתי בנדלר:

	אפשר לומר כך: אם הוועדה רוצה לאשר את יום 1 בינואר, שיהיה כך, ובלבד שהתקנות יפורסמו לפני כן. אם לא, יצטרכו לחזור לוועדה. 

דוד טל:
	
בסדר.

לאה ורון:

מר גירון, חשוב לשמוע הצהרה גם לגבי הצרכן הפרטי שמייבא לעצמו מכשיר. 

היו"ר שלום שמחון:

	הצהרה שלך שזה לא עומד לפגוע בצרכן. 

חיים גירון:

	בהזדמנות של התקנת התקנות אין כוונה לשנות מהנוהג הקיים, שאדם שמביא מכשיר בודד לצרכיו האישיים – לא מבקשים ממנו אישורי סוג ולא מעבירים אותו את כל התהליך. יימשך הנוהג שמאפשרים לו לשחרר את המוצר מהמכס. ואם יהיה שינוי, זה רק במקרים מיוחדים, טעמים מיוחדים ויוצאי דופן, שבדרך כלל לא קורים. 

היו"ר שלום שמחון:

תודה. אנחנו גם עיינו בטבלה.

דוד טל:

יש לי שאלה לגבי הטבלה: אני לא יודע כמה זמן המעבדה בודקת ציוד כזה או אחר, ואני לא יודע מה יהיה התעריף לשעת עבודה אם אחלק את הסכומים לשעות עבודה. אני מניח שיגידו לי שזמן חלף מהפעם הראשונה שאישרו את התעריפים, אבל כל תעריף כאן בעצם הוכפל פי שניים או פי שלושה. 

היו"ר שלום שמחון:

פי שניים וחצי, אין פי שלושה. 

דוד טל:

	יש: בדיקה מנהלית היתה 520 ש"ח ועכשיו היא 1,500 ש"ח. זה פי שלושה. למה קפיצת המדרגה הגבוהה? אני מבקש שתתעלמו מפרק הזמן הארוך שחלף מאז שעדכנו את התעריפים. 

אבי אזוז:

אלו המחירים שנקבעו עבור בדיקה, על-פי עלות העבודה. 


דוד טל:

	מה העלות של שעת עבודה? היא מחושבת לפי 70 דולר לשעה?

אבי אזוז:

החישוב הוא 171 ש"ח לשעה.

דוד טל:

	אז לפי זה נדרשות המון שעות לבדיקת מכשיר. שש עד שמונה שעות לבדיקת מכשיר?

אבי אזוז:

	18 שעות למכשיר בממשק אנלוגי, בסעיף הראשון – 3,200 ש"ח. לבדיקה מנהלית נדרשות 8.5 שעות עבודה.

דוד טל:

	זה נראה לך סביר, מר מהללאל?

אמנון מהללאל:

קודם כול, היינו שותפים לקביעת המחיר. 

דוד טל:

	כן, זה ברור לי. 

היו"ר שלום שמחון:

אני רוצה להציע לך הצעה. 

חיים גירון:

הוא לא בקי, הוא לא יודע מתי לא לדבר. 

היו"ר שלום שמחון:

לפעמים כשמגיעים לוועדה צריך להודיע לאישה, להתלבש יפה, להגיד שהולכים לכנסת, אבל לשתוק. לא תמיד צריך לדבר. תאמין לי, אל תמשיך. 

אמנון מהללאל:

אני רוצה להסביר. משום שהיה כאן דיון בהרבה מאוד דברים שהם לחם חוקנו. לא הוסמכנו על-ידי משרד התקשורת,

היו"ר שלום שמחון:

אתה עומד לעסוק בזה בעתיד?




אמנון מהללאל:

אני מקווה שכן. אבל אנחנו עוסקים בבדיקת ציוד ליצוא במשך 12 שנה. אנחנו המעבדה הראשונה שהתחילה את הבדיקות ליצוא, לכל החברות שמייצרות את הציוד בארץ ורוצות למכור בכל העולם – ובדיקות סוג קיימות בכל העולם. אנחנו עושים זאת הרבה מאוד שנים. בתוקף כך משרד התקשורת קיבל את ההחלטה לתת לנו את האפשרות גם לציוד מיובא, שזו תופעת לוואי קטנה מאוד. הבדיקה המנהלית, 

היו"ר שלום שמחון:

מר מהללאל, אין לי בעיה עם ההסבר, אבל אני רוצה להסביר. אולי לא הבנת כל כך מה היה כאן. 

דוד טל:

	אדוני, אני מציע שתיתן לו לגמור את המשפט. נכבד את האדם שהגיע לכאן. הוא עשה כברת דרך. 

אמנון מהללאל:

הבדיקה המנהלית היא בדיקה של אישורים שנעשו בחוץ-לארץ, אותם האישורים. זה מקובל בכל העולם. בדיקת סוג היא לסוג המכשיר, וכל דגם נבדק פעם אחת. זה סוף המשפט שלי: אנחנו נתנו הערכה כמה שעות בדיקה לוקח לבדוק מכשיר מסוג כזה, כי אנחנו עושים זאת הרבה שנים.

דוד טל:

	אני מבקש מהיושב-ראש שהדבר הזה ייבדק על-ידי גוף מקצועי אחר, כדי לראות אם זה פרק הזמן שצוין. זה נראה לי לא סביר ואפילו לא מידתי. 

היו"ר שלום שמחון:

אני רוצה להסביר לך למה אמרתי שלפעמים לא צריך לדבר: תאר לך, לצורך העניין שהחברות הסלולריות היו מכינות את הדוח על הקישורית, ולא ועדת גרונאו. זה נראה לך כאזרח? אפילו שאתה לא מבין בזה. 

אמנון מהללאל:

	לא, 

היו"ר שלום שמחון:

	לאנשי משרד התקשורת זה היה נראה נכון? 

חיים פרננדס:

זה לא המצב. זה משרד התקשורת.

היו"ר שלום שמחון:

באמת, מחר הוא קליינט שלהם, והוא קובע את המחירים. 

קריאה:

הוא לא קבע מחירים, 

היו"ר שלום שמחון:

חיים, איפה שאתם רוצים אתם עוצמים את העיניים ואיפה שאתם לא רוצים אתם לא עוצמים?

חיים פרננדס:

ישב כאן אגף כלכלה במשרד התקשורת ועשה עבודה. 

דוד טל:

	מי עשה עבודה?

חיים פרננדס:

אגף כלכלה במשרד התקשורת ישב ועשה עבודה.

דוד טל:

	תעשה לי טובה. אני קצת בקי, לא מאוד.

היו"ר שלום שמחון:

חברים, תודה. הישיבה נעולה. אישרנו את התקנות. להתראות. בכל היתר, ההיסטוריה תגיד את שלה. 

דוד טל:

בלי סעיף 5, כן? 

חיים גירון:

	לא, זה תיקון. 

דוד טל:

	לא, בלי הקבוצה. 

… 

אני מבקש שתמצא גוף שיראה שזה מספר השעות שלוקח. זה לא סביר.

חיים גירון:

ואם זה יצא יותר?

דוד טל:

	אז אהיה מוכן לעדכן יותר. אבל מה אם 500 ש"ח זה מוגזם? עיני לא צרה במה שהם צריכים להרוויח, אבל שיהיה בצורה סבירה.



חיים גירון:

תן לי להסביר. נעשתה הבדיקה של העלות הכוללת של תחום ציוד קצה, כולל כל ההוצאות העקיפות, שכר דירה, מה שמשלמים במגדל שלום, הוצאות החשמל, ההחזקה, הציוד, המנהל. 

דוד טל:
	
אם הם היו בסביון, הייתי משלם לפי סביון? באמת, אתה אדם רציני מאוד, אני מאוד מכבד אותך.

חיים גירון:

נעשתה בדיקה של העלויות בפועל. הדבר הזה הובא בפני ועדת המחירים, או ועדת האגרות הבין-משרדית, יחד עם משרד האוצר. הדבר נבדק. אני לא יודע למה הנציג מ-ITL אמר את מה שאמר.

דוד טל:

הוא אמר שהיה שותף לזה. 

אמנון מהללאל:

אני נתתי הערכה, אנחנו עובדים 12 שנה.

חיים פרננדס:

	זה כדי לקבל אינדיקציה כלשהי. 

חיים גירון:

הוא נתן הערכת שעות. זו לא ההערכה שלו. מה שהוא נתן זה לא המחיר שמשרד התקשורת ציין. 

אמנון מהללאל:

	זה לא המחיר.

חיים גירון:

הנה, הוא אומר לך. אני רוצה להדגיש: המעבדות יכולות לתת יותר מזה או פחות מזה, זה בדיוק השוק. אלו העלויות של משרד התקשורת בלי רווח סביר. משרד התקשורת לא לוקח רווחים. זה נעשה על בסיס עלות בפועל, וגם הלכנו על-פי האינפלציה מ-1992 עד היום. גם זה הסתדר בעלויות, פחות או יותר. 

דוד טל:

	החישוב מ-1992 עד היום הוא לא ראיה. שר התקשורת אולמרט קבע, אולי בצדק, שיורידו את מחיר הקישוריות. השאלה היא אם כשקבעו את הקישוריות המחיר לא היה בשמים. כשקבעו 520 ש"ח בשנת 1992, אולי זה היה מחיר בלתי סביר ואפילו בית משפט היה אומר על זה שהוא לא מידתי?

חיים גירון:

אענה לך על זה. 

היו"ר שלום שמחון:

אתם סתם מסתבכים: תאר לך, באופן תאורטי, שאחרי הישיבה יסתבר שמר מהללאל מהמעבדה הוא בכלל בן דוד של השר אולמרט. 

חיים גירון:

היו שלוש מעבדות. 

היו"ר שלום שמחון:

אתם סתם מתעלים אותנו לפינה שאנחנו לא מעוניינים להיות בה. גם לא התכוונו להגיע לפינה הזאת, שמישהו בעל עניין נותן לכם הערכה לגבי התעריפים שוועדת הכלכלה מאשרת. 

עידית צ'רנוביץ:

....

היו"ר שלום שמחון:

עידית, אם את רוצה לסמן "וי" בסוף היום, תסמני. ה"וי" שלי הוא שאני מגיע הביתה בשלום, וכל אחד מבין למה אני מתכוון. אני לא רוצה להיות שותף למצב שהפקידות חושבת שכל מה שהיא מביאה לכנסת מאושר כאן, והעניין נבדק בכלל על-ידי מישהו שהוא בעל עניין. 

אתה ביקשת חודש, ביקשת שיאשרו את התקנות ב-1 בינואר. נתבקשת להביא נייר שהוא בדיקה נוספת, לא של מישהו בעל עניין – שאני מכבד אותו, כי כנראה התורה שלכם אצלו. אני לא נגד העניין, אבל אין ספק שזה כבר נהיה משפחה אחת. 

תביאו נייר אחר, בימים שיש עד שזה יפורסם, שמראה שהנתונים דומים לפחות למה שיש פה. אין לכם ברירה אלא ללכת למישהו אחר, מהרגע שחשפנו את העניין, בלי כוונה, לא התכוונו לזה, אבל זה מה שיצא.

דינה עברי-עומר:

אני מבקשת להתייחס. אני חושבת שקצת איבדנו פרופורציות. עלה  כאן משהו שגם אותי מטריד, באופן אישי. למיטב ידיעתי לא כך הדברים התנהלו.

היו"ר שלום שמחון:

המזל שלכם הוא שיש לכם עסק עם אדם ישר. הוא אומר את האמת. 

אמנון מהללאל:

זה לא מה שאמרתי. 

היו"ר שלום שמחון:

אמרת שנתת הערכה.

דינה עברי-עומר:

סליחה, הייתי באמצע המשפט. במשרד נעשתה עבודה כלכלית רצינית מאוד, שבדקה את העלות. יש לי תחשיב שנמצא אצלי בתיקים. 

אסף כהן:

נעביר אותו אחר כך. 

דינה עברי-עומר:

זה תחשיב שהמשרד עשה. אין בעיה להעביר את זה. זה עבר גם בוועדת האגרות הבין-משרדית. הוא נבדק לפי עלות שעת עבודה של עובד והוצאות נוספות והערכה. לקחו עלות שעה של 170 ש"ח. 

אבי אזוז:

זו עלות של עובד במשרד התקשורת, שהוא מאוד לא יקר. 

דינה עברי-עומר:

חשוב לי להסביר שהתקנות באו לפשט ולפתור עיוות תעריפים. נתנו דוגמה קיצונית של 500 ש"ח לטלפון. יש גם תשלומים של 1,200 ש"ח שנלקחו. אנחנו באמת עושים משהו פרופורציונלי, וגם פישוט של קבוצות ציוד. זה מבוסס על חישובי עלות שנעשו במשרד, שאושרו. אין לנו בעיה להעביר את זה. 

דוד טל:

	גברתי הנכבדה, אם זו המעבדה – לא של מר מהללאל, אלא אותה מעבדה "מצ'וקמקת", שיש לה ציוד מלפני 40-50 שנה – היא תצטרך 25 שעות, לא 10 שעות, כדי לבדוק מה שמעבדה אחרת, שיש לה ציוד מתקדם, תעשה בחצי שעה. השאלה היא אם זה סביר, אם הפערים הללו סבירים. על פניו לא נראה לי שהם סבירים. זה הכול. 

הוא אומר שהסכום שחושב היה 170 ש"ח לשעה – את יודעת מה? אני מוכן לתת גם 250 ש"ח לשעה, ואני חושב שזה סביר. במקרה יש לי עסק אחר, בנושא אחר, והשתמשתי במשהו דומה, ושילמתי. אבל השאלה היא כמה שעות עבודה הוא משקיע כדי לבדוק את ציוד הקצה הזה. 

עידית צ'רנוביץ:

נעביר חומר עד 1 בינואר. 

חיים גירון:

ההצעה של חבר הכנסת שמחון מקובלת עלינו. נעביר את התחשיבים.

אמנון מהללאל:

	מחיר השעה שלנו אחר לגמרי. 

חיים גירון:

	ההצעה להעביר את התחשיבים של משרד התקשורת, על-פי העבודה הכלכלית של משרד התקשורת עם משרד האוצר, מקובלת עלינו. נעביר אותה לוועדה. אין בעיה. 

דוד טל:

	ואני שומר לעצמי את הזכות לבדוק את הדברים בשוק האזרחי. 

חיים פרננדס:

זה תמיד קיים.

דוד טל:

	לא לא, שזה יהיה תלוי באישור של הכול. הצעתי דבר אחר, הגון והוגן, לדעתי: כפי שהלכתם למר גרונאו ולמר גדיש, ושילמתם להם הרבה מאוד, אני מציע לכם שתלכו ליועץ בלתי תלוי, תשלמו לו פחות מעשירית הפרומיל, והוא יבדוק. שתהיה הצעה. 

אני אקח את מה שתיתנו לי ואלך לאדם עצמאי ואבקש ממנו הצעה. אני מניח שיהיו פערים. אם הם יהיו גדולים, אני לא רוצה שתהיה כאן מבוכה של מישהו. לכן אני מציע זאת בצורה הוגנת.

חיים גירון:

	אתה מממן, מר פרננדס?

חיים פרננדס:

לא זאת הבעיה. 

דוד טל:

	אני אממן. 

עידית צ'רנוביץ:

עד 1 בינואר נעביר תחשיב.

חיים פרננדס:

אם אני מבין נכון, הצעת משרד התקשורת היא זאת: המשרד יעביר, בפרק זמן קצר, את התחשיבים שהתוספת שמונחת לפני חברי הכנסת מבוססת עליהם. אם חבר הכנסת טל ירצה לעשות בדיקה נוספת, 

דוד טל:

	לא ארצה – אני אקח אותם. אם אקבל משהו קרוב אפילו, אפילו הפרשים של עד 20%, אני אאשר. 

היו"ר שלום שמחון:

אגב, הוא ביקש פחות. הוא אמר: קח את התחשיבים, תן לאדם שיבדוק אותם, ושלח לכאן הודעה שהתחשיבים נבדקו על-ידי מעבדה נוספת, ששמה כך וכך, והמסקנה שלה היא זאת. חבר הכנסת טל יבוא, יעיין בזה כאן, ונתקדם. 

חיים פרננדס:

	אני לא יכול להסכים בשמם. 

חיים גירון:

ניקח מישהו שישב על התחשיבים שלנו. 

היו"ר שלום שמחון:

לוח הזמנים הוא זה: אני מאפשר לחבר הכנסת טל שבועיים כדי לבקש דיון מחדש. בשבועיים צריך לסיים את זה. 

עידית צ'רנוביץ:

נספיק בשבועיים?

דוד טל:

בטח. מהיום בעוד שבוע אני מביא הצעת מחיר. יש לכם אינטרס לגמור את זה. 

אתי בנדלר:

	כלומר עד 20 בדצמבר. 

קריאה:

	הכנסת לא יוצאת לפגרה בחנוכה?

לאה ורון:

	הבעיה אינה של הכנסת, הבעיה שלכם. אתם צריכים בתוך שבועיים להמציא לוועדה את הבדיקה וגם להספיק לפרסם. 

חיים גירון:

	אנחנו יכולים להמציא לוועדה את החומר שלנו, את הבדיקות שלנו, שנעשו על סמך התחשיבים. 

לאה ורון:

	לא זה מה שביקש היושב-ראש, מר גירון. 

דוד טל:

… ולא אהיה מרוצה, בפעם הבאה אבקש ממך להראות כמה מכשירים אתם עושים בחודש. מי שעשה, לא אתה אישית. אני מדבר על מעבדות.

אמנון מהללאל:
	
אני עושה כ-30 מכשירים בחודש.

אסף כהן:

אנסה להסביר.

דוד טל:

	שמעתי. 


אסף כהן:

תן לי עוד רגע לנסות להסביר. הלכנו לאגף הנדסה, ביקשנו מהם שיתארו לנו כל פעולה, כמה זמן היא אורכת, לגבי כל המכשירים. קיבלנו את הזמן שנדרש להם בפועל. יכול להיות שהם לא יעילים, אבל זה הזמן שנדרש להם, מדיווחים פנימיים של האנשים שעושים את העבודות.

דוד טל:

	האם כך הייתם אתם או משרד האוצר, משלמים לכל אחד? אילו הלכת לגוף לא יעיל, והוא היה מבקש ממך מיליון דולר לאותה עבודה, היית משלם לו? לא, היית אומר לי שיש גופים יעילים, ששם ב-200,000 דולר אפשר לקבל את אותו דבר.  

אסף כהן:

אני רוצה להסביר מה המשמעות של התעריפים. אמרנו שבמשרד אנחנו מפעילים את המעבדה כפי שאנחנו מפעילים אותה, ויש לנו עלות. התעריף הזה, מבחינת השוק, הוא איתות למחירים שאי-אפשר לעבור. אבל שלוש החברות האלה יתחרו ביניהן. אם הן יעילות יותר, בסופו של דבר ייקבע מחיר אחר. 

היו"ר שלום שמחון:

אני לא שותף לדבר הזה. אסביר לך למה. אני אומנם יושב בשקט, אבל התהליך שעשיתם הוא בעייתי. כל עוד לא דיווחתם עליו לוועדה, זה גם לא עניין אותי. ברגע שמר אזוז אמר שאלו המחירים, לא נכנסתי לפינה הזאת. אבל האיש שעוסק בנושא זה 12 שנה אמר שנתן לכם הערכה כלשהי, והוא יהיה בעל עניין גם בעתיד – ומאותו רגע אין לי מה לומר. אילו לא ידעתי, לא נורא. 

אסף כהן:

בסדר, גם אני לא ידעתי. בואו נבדוק את עצמנו. 

דוד טל:

	אגב, אני מבקש ממך את ההערכה של החברה של מר מהללאל, לצורך העניין. 

חיים גירון:

אין. לא קיבלנו אותה, לא הסתכלנו עליה, היא לא מופיעה, לא קיים.

דוד טל:

	איך הגיעו למה שהגיעו?

חיים פרננדס:

הוא הסביר. זה מה שהוצג לוועדת האגרות הבין-משרדית. 

היו"ר שלום שמחון:

	שר האוצר חתם על זה, ראית את זה? 

חיים גירון:

נעשתה בדיקה של משרד התקשורת, פנימית. אין שום נייר של ITL. 

היו"ר שלום שמחון:

	מר בנימין השתתף בבדיקה. הוא כתב "בתוקף סמכותי אני מסכים לעדכון התקנות". 

חיים גירון:

שום מסמך של המעבדה לא הגיע, לא לאגף כלכלה, לא לאוצר, לא לאף אחד.

דוד טל:

	מר מהללאל, אפשר לקבל את ההערכה שלך? אתה אומר שהיא כאן. 

אמנון מהללאל:

	יש לי הערכה שלנו כמה עולה בדיקה. 

חיים פרננדס:

	חבר הכנסת שמחון, הם באמת עשו בדיקה. אבי, דיברתם אתו פעם? 

אבי אזוז:

אף פעם לא דיברתי עם מר מהללאל.

חיים פרננדס:

	… לא הייתי מסכים. אבל הוא אומר לך שהוא מעולם לא דיבר אתו. אז הוא אמר משהו, אז לכן נתקשר עם יועץ חיצוני?

היו"ר שלום שמחון:

לא משנה. אישרנו את התקנות, ביקשנו את הנימוקים שלכם. תעבירו לנו אותם בכתב, בתוך שבועיים. אם לא, הוא יבקש דיון מחדש ונדחה את הכול. 

הישיבה ננעלה בשעה 12:10.
